একে রাজ্যের মন্ত্রী। তার উপরে শাসক দল ২০০-র বেশি আসন পেয়েছে। কিন্তু নিজের কেন্দ্রেই হারতে হয়েছে চন্দ্রিমা ভট্টাচার্যকে। যার রোষ গিয়ে পড়ল থানার উপরে। 
স্থানীয় সুত্রে খবর, বৃহস্পতিবার রাতে নিউ ব্যারাকপুর পুরসভার ৭নং ওয়ার্ডে স্থানীয় তৃণমূল কাউন্সিলর মনোজ সরকারের নেতৃত্বে বহু সশস্ত্র তৃণমূল কর্মী স্থানীয় সিপিএম নেতা মানিক দত্তগুপ্তের বাড়িতে চড়াও হয়।  মানিকবাবুর পরিবার সেই সময়ে বাড়িতেই ছিল। 
তৃণমূল কর্মীরা মানিকবাবুর বাড়িতে ব্যাপক ভাঙচুর চালায়। মেরে ফেলার হুমকি দেওয়া হয় তাঁদের। প্রাণে বাঁচতে মানিকবাবু নিউ ব্যরাকপুর থানায় ফোন করেন। ঘটনাস্থলে আসে নিউ ব্যারাকপুর থানার পুলিশ। পুলিশ তৃণমূল কর্মীদের সরে যেতে বললে পুলিশের ওপর চড়াও হয় তৃণমূল কর্মীরা। পুলিশ ও তৃণমূলের মধ্যে খন্ডযুদ্ধ বেধে যায়। বাধ্য হয়ে পুলিশ লাঠিচার্জ করে তৃণমূল কর্মীদের ছত্রভঙ্গ করে দেয়। মানিক দত্তগুপ্তের বাড়ি ভাঙচুর ও কর্মরত পুলিশের ওপর আক্রমণের ঘটনায় রাতেই দুই তৃণমূল কর্মীকে আটক করে পুলিশ।

হামলার পরে নিউ ব্যারাকপুর থানা।
দুই তৃণমূল কর্মীকে আটক করার ঘটনার খবর পেয়ে নিউ ব্যারাকপুর শহর তৃণমূল কংগ্রেসের সভাপতি সুখেন মজুমদার তাঁদের ছাড়িয়ে নিয়ে যেতে রাতেই নিউব্যারাকপুর থানা ঘেরাও শুরু করেন। কিন্তু পুলিশের পক্ষ থেকে জানিয়ে দেওয়া হয় কোনওভাবেই অভিযুক্তদের ছাড়া হবে না। এর পরেই রনংদেহী মেজাজে ফের থানাতেই পুলিশের ওপর চড়াও হয় তৃণমূল কর্মী সমর্থকরা। সুখেন মজুমদার, মনোজ চক্রবর্তীর নেতৃত্বে নিউব্যরাকপুর থানা লক্ষ্য করে পুলিশের ওপর ইটবৃষ্টি শুরু করে তৃণমূল কর্মী-সমর্থকরা। থানার ভিতরে বাইরে কার্যত তাণ্ডব চালানো হয়। বাদ যায়নি ওসি-র ঘরও। ইটের ঘায়ে জখম হয় থানার ওসি রাজু মুখোপাধ্যায়-সহ একাধিক পুলিশ কর্মী। ইটবৃষ্টি থেকে বাঁচতে এর পরে পাল্টা লাঠিচার্জ করে পুলিশ। কর্মরত পুলিশকে হেনস্থা, সরকারী সম্পত্তি ভাঙচুরের দায়ে সুখেন মজুমদার, কাউন্সিলর মনোজ সরকার, নিতা দে-র মতো তৃণমূল নেতা-সহ মোট ১২ জনকে গ্রেফতার করে পুলিশ। 
পুলিশকে মারধর ও থানা ভাঙচুরের ঘটনায় নিউ ব্যারাকপুর তৃণমূল কংগ্রেস সভাপতি সুখেন মজুমদার, স্থানীয় তৃণমূল কাউন্সিলর মনোজ সরকার ও তৃণমূল মহিলা নেত্রী নীতা দে সহ মোট ১২ জন তৃণমূল কর্মীকে গ্রেফতার করল নিউ ব্যারাকপুর থানার পুলিশ।
এদিকে উত্তর ২৪ পরগনার জগদ্দল থানার রায় বাহাদুর রোডে আমবাগানে টিঙ্কু নামে এক তৃণমূল কর্মীকে পিটিয়ে খুন করার অভিযোগ উঠেছে তৃণমূলের অপর গোষ্ঠীর বিরুদ্ধে।
দেখুন থানায় তাণ্ডবের সেই ছবি ভিডিও ১

দেখুন ভিডিও ২

দেখুন ভিডিও ৩